ปลุกภาคอุตสาหกรรม ซื้อประกันลดเสี่ยงภัย
&nbsp;
18 ส.ค. 2554

โพสต์ทูเดย์ — คปภ.จับมือกระทรวงอุตฯ บีโอไอ หนุนทำประกันภัย
นพ.พฤฒิชัย ดำรงรัตน์ รมต.คลัง เปิดเผยว่า ทางกระทรวงการคลังได้มอบหมายให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จัดทำบันทึกความร่วมมือกับกระทรวง อุตสาหกรรมและสำนักงานคณะกรรมการส่งเสริมการลงทุน (สกท.)หรือบีโอไอ 
ทั้งนี้ เพื่อให้มีการส่งเสริมความรู้และสิทธิประโยชน์ด้านการประกันภัยแก่ผู้ประกอบการโรงงานอุตสาหกรรมทั้งในส่วนกลางและส่วนภูมิภาค รวมทั้งการใช้ประกันเป็นเครื่องมือในการบริหารความเสี่ยงและเป็นหลักประกันความมั่นคงในการดำเนินธุรกิจ
นอกจากนี้ คปภ.ยังจะให้คำปรึกษาแนะนำด้านข้อมูล และข้อกฎหมายที่เป็นประโยชน์ต่อการให้บริการด้านการประกันภัยแก่ผู้ประกอบการโรงงานอุตสาหกรรมด้วย ซึ่งทั้งสองฝ่ายจะประสานงาน แลกเปลี่ยนข้อมูล และร่วมกันจัดกิจกรรมรณรงค์ส่งเสริมให้ผู้ประกอบการโรงงานอุตสาหรรมใช้ระบบประกันภัยเป็นเครื่องมือในการบริหารความเสี่ยงให้มากขึ้น
ส่วนบีโอไอนั้น คปภ.ก็จะทำหน้าที่ให้คำปรึกษาแนะนำด้านข้อมูลและข้อกฎหมายที่เป็นประโยชน์ต่อการให้บริการด้านการประกันแก่ผู้ที่ได้รับการส่งเสริมการลงทุนจากบีโอไอ รวมถึงส่งเสริมให้ใช้ประกันภัยเป็นเครื่องมือบริหารความเสี่ยง